**Ademenit de vrajă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mai împletesc cu rimele năframă

Când marea se retrage liniștită

În golful cu magnolii și aclamă

Toți albatroșii-n noapte, bântuită

De pașii tăi ce înfloresc pe plajă

Ca-ntr-o poveste scrisă de vestale,

Iar stelele ademenite-n vrajă

Prin spuma dantelată dau târcoale

Și povestesc de țărmuri nesfârșite

Pe care trec sirenele spre mare

În razele de lună poleite

Cu versul tău, o lacrimă de floare.

- Mai rog această clipă să rămână

Deşi-i târziu... Pe ţărmurile nude

O să trăim eternitatea până

Ne-or creşte flori pe trupurile ude

Şi obosiţi de-atâta veşnicie

I-om cere, poate, mării, drept răsplată,

Să fim uniţi mereu în poezie,

Să nu ne-nvingă timpul niciodată.

Mai vreau să îmi aşezi pe sâni magnolii

Sau nuferi albi pe umeri şi pe pântec

Când plaja mea îşi inversează polii

Să mă străbaţi încet, ca un descântec.

Ioan Grigoraș Liliana Trif